KOMMISSIONENS BESLUTNING

af 18. november 1999

om suspendering af godkendelsen af virksomheder i Slovenien, der producerer fersk kød, kødprodukter og vildtkød

(meddelt under nummer K(1999) 3816)

(EØS-relevant tekst)

(1999/820/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 72/462/EØF af 12. december 1972 om sundhedsmæssige og veterinærpolitimæssige problemer i forbindelse med indførsel af kvæg, svin, får og geder samt fersk kød og kødprodukter fra tredjelande(1), senest ændret ved direktiv 97/79/EF(2), særlig artikel 5,

under henvisning til Rådets direktiv 97/78/EF af 18. december 1997 om fastsættelse af principperne for tilrettelæggelse af veterinærkontrollen for tredjelandsprodukter, der føres ind i Fællesskabet(3), særlig artikel 22, og

ud fra følgende betragtninger:

(1) Efter artikel 5 i direktiv 72/462/EØF og artikel 22 i direktiv 97/78/EF træffer Kommissionen afgørelse om at suspendere godkendelsen af virksomheder og importen af produkter, hvis medlemsstaternes eller Kommissionens veterinærsagkyndige ved kontrol på stedet afslører alvorlige problemer på godkendte virksomheder;

(2) Kommissionens Levnedsmiddel- og Veterinærkontor har aflagt et besøg i Slovenien for at kontrollere ferskkødvirksomheder, kødproduktvirksomheder og vildtkødvirksomheder;

(3) ved denne kontrol blev der afsløret alvorlige problemer på godkendte ferskkød-, kødprodukt- og vildtkødvirksomheder;

(4) for at undgå at udsætte forbrugerne for fare, bør der træffes foranstaltninger til at forhindre import af fersk kød, kødprodukter og kød af vildtlevende vildt fra Slovenien; i den forbindelse bør de slovenske myndigheder have en frist til at træffe foranstaltninger til at afhjælpe manglerne hurtigst muligt;

(5) Europaaftalen med Slovenien trådte i kraft den 1. februar 1999(4), særlig artikel 36 om tilladte restriktioner vedrørende import, eksport og transit af varer;

(6) foranstalningen bør tages op til revision på baggrund af resultaterne af et yderligere kontrolbesøg fra Levnedsmiddel- og Veterinærkontoret i Slovenien;

(7) de i denne beslutning fastsatte foranstaltninger er i overensstemmelse med udtalelse fra Den Stående Veterinærkomité -

VEDTAGET FØLGENDE BESLUTNING:

Artikel 1

Denne beslutning gælder for fersk kød, kød af vildtlevende vildt og kødprodukter, der er fremstillet af okse-, svine-, heste-, fåre- eller gedekød.

Artikel 2

Medlemsstaterne forbyder fra den 1. februar 2000, at der føres fersk kød, kød af vildtlevende vildt og kødprodukter som nævnt i artikel 1 ind på deres område fra Slovenien.

Artikel 3

Denne beslutning tages op til revision før den 1. februar 2000 på baggrund af resultaterne af et yderligere kontrolbesøg fra Kommissionens Levnedsmiddel- og Veterinærkontor i Slovenien.

Artikel 4

Medlemsstaterne ændrer de foranstaltninger, de anvender over for handelen, for at bringe dem i overensstemmelse med denne beslutning. De underretter straks Kommissionen herom.

Artikel 5

Denne beslutning er rettet til medlemsstaterne.

Udfærdiget i Bruxelles, den 18. november 1999.

På Kommissionens vegne

David BYRNE

Medlem af Kommissionen

(1) EFT L 302 af 31.12.1972, s. 28.

(2) EFT L 24 af 30.1.1998, s. 31.

(3) EFT L 24 af 30.1.1998, s. 9.

(4) EFT L 51 af 26.2.1999, s. 1.